《塞上曲》
明代·李云龙

汉家有诏伐不庭，昨日榆林大会兵。猿臂将军擐甲出，虎头都会荷戈行。

别有少年游侠子，各跨飞龙渡洮水。千旗并展云蔽天，万鼓齐挝雷动地。

胡天冥冥杀气迷，单于已阵阴山西。三军大呼雪海涌，宝刀乱落胡头飞。

左贤一矢不及发，右校急奔金兜脱。可怜一旦沙漠间，不见胡尘见胡血。

单于单骑远遁逃，将士归来雪洗刀。至今白草黄云外，秋雨潇潇胡鬼号。

作者简介：李云龙，字烟客。番禺人。少补诸生，负奇气，一时名士多严事之。绌于遇，以赀游国学，卒无成。走塞上，客东莞袁崇焕所。时崇焕总制三边，威名大震，云龙在幕参其谋。既而崇焕死，遂为僧，称二严和尚。明亡，不知所终。著有《雁水堂集》、《啸楼前后集》、《遗稿》、《别稿》行世。清同治《番禺县志》卷四二、清陈伯陶编《胜朝粤东遗民录》卷四有传。李云龙诗，以广东省立中山图书馆所藏民国手抄本《啸楼诗集》为底本，参校以广东省地方文献馆民国铅印本《啸楼集》及清温汝能《粤东诗海》。